ธนกร ขอ ธนาธร คุย คณะก้าวหน้า-พรรคก้าวไกล หยุดหนุนม็อบ สร้างขัดแย้ง
ธนกร วอน ทุกฝ่ายเห็นแก่บ้านเมือง หยุดเคลื่อนไหว สร้างขัดแย้งรอบใหม่ แนะหันหน้าเข้าหากัน มั่นใจ ขอ ธนาธร ไปคุยคณะก้าวหน้า-พรรคก้าวไกล อย่าหนุนม็อบ เยาวชนปลดแอกวันที่ 21 ก.ค. นายธนกร วังบุญคงชนะ อดีตเลขานุการรัฐมนตรีว่าการกระทรวงการคลัง และอดีตโฆษกพรรคพลังประชารัฐ กล่าวว่า สถานการณ์ทางการเมืองเริ่มเข้มข้นขึ้น มีการเคลื่อนไหวชุมนุมของนักศึกษา มีการเคลื่อนไหวทางการเมืองในลักษณะ 2 ขา ของคณะก้าวหน้าและพรรคก้าวไกล ซึ่งตนมองว่า การเคลื่อนไหวดังกล่าวอาจจะนำไปสู่ความขัดแย้งในประเทศอีกครั้งหนึ่ง ทั้งนี้ อยากให้ทุกฝ่ายคำนึงถึงประเทศชาติและประชาชนบ้าง บ้านเมืองมาไกลแล้ว ไม่อยากให้หวนไปสู่ความขัดแย้งอีก และอยากให้เข้าใจ พล.อ.ประยุทธ์ จันทร์โอชา นายกรัฐมนตรี และรมว.กลาโหม ด้วย เพราะวันนี้ประเทศกำลังประสบปัญหาโควิด-19 ส่งผลกระทบต่อประชาชนในทุกด้าน ซึ่ง พล.อ.ประยุทธ์ ได้แก้ปัญหาอย่างเป็นระบบ จนสามารถควบคุมสถานการณ์โควิด-19 ได้ ส่วนผลกระทบทางด้านเศรษฐกิจนั้น พล.อ.ประยุทธ์ กำลังดำเนินการฟื้นฟูเยียวยาอยู่ เวลานี้ประเทศจึงต้องการความสามัคคี ไม่ใช่เวลาที่จะต้องขัดแย้งกันนายธนกร กล่าวอีกว่า ส่วนกรณีที่นายธนาธร จึงรุ่งเรืองกิจ ประธานคณะก้าวหน้า ยืนยันว่า ไม่ได้อยู่เบื้องหลังการชุมนุมของกลุ่มเยาวชนปลดแอก นั้น ถึงนายธนาธรจะพยายามอ้างแบบนั้น แต่เหมือนอ้าปากก็เห็นไปถึงเครื่องใน เพราะปรากฏภาพคนของคณะก้าวหน้าและพรรคก้าวไกล ไปร่วมในเหตุการณ์ด้วย ส่วนการที่นายธนาธรระบุว่า การเมืองครั้งนี้จะรุนแรงกว่าทุกครั้งที่ผ่านมามาก แต่ยังพอมีเวลาเหลืออยู่ที่จะยับยั้งวิกฤตินี้ได้ อย่ารอให้บาดเจ็บล้มตายก่อนแล้วค่อยหันหน้าพูดคุยกันนั้น เรื่องนี้ตนเห็นด้วยอย่างยิ่ง นายธนาธร ต้องกลับไปทำความเข้าใจกับคนของคณะก้าวหน้า และพรรคก้าวไกล หรือไปช่วยทำความเข้าใจกับแกนนำม็อบให้หันหน้าพูดคุยกันผ่านกลไกสภาฯ ซึ่งเป็นหนทางที่ดีที่สุด ขอให้เห็นแก่บ้านเมือง ทั้งนี้ ตนเชื่อว่า รัฐบาลพร้อมรับฟังทุกฝ่ายเพื่อหาทางออกร่วมกัน และเชื่อว่า พี่น้องคนไทยก็ไม่อยากให้เกิดเหตุการณ์เหมือนที่ผ่านมาอีก อย่างไรก็ตาม อยากฝากไปยังน้องๆ เยาวชนด้วยว่า ขอให้มีสติ ตนเชื่อในพลังบริสุทธิ์ของน้องๆ เมื่อเป็นพลังบริสุทธิ์ก็ควรจะทำความเข้าใจกันผ่านช่องทางต่างๆ ที่ไม่ใช่การชุมนุมบนท้องถนน หาทางออกร่วมกันอย่างสันติ ตนเชื่อว่าพล.อ.ประยุทธ์พร้อมรับฟังเสียงประชาชนและจะหาทางออกร่วมกันเพื่อให้ประเทศเดินหน้าไปได้
ธนกร วอน ทุกฝ่ายเห็นแก่บ้านเมือง หยุดเคลื่อนไหว สร้างขัดแย้งรอบใหม่ แนะหันหน้าเข้าหากัน มั่นใจ ขอธนาธรไปคุย คณะก้าวหน้า-พรรคก้าวไกล อย่าหนุนม็อบเยาวชนปลดแอก 
พลังประชารัฐ,เยาวชนปลดแอก,ธนกร วังบุญคงชนะ,ธนาธร จึงรุ่งเรืองกิจ,คณะก้าวหน้า,พรรคก้าวไกล,ประยุทธ์ จันทร์โอชา,ข่าวทั่วไป